钦定古今图书集成/明伦汇编/宫闱典/第010卷 > 《颍州谢到任表》前人
## 钦定古今图书集成/明伦汇编/宫闱典/第010卷 > 《颍州谢到任表》前人

臣轼言：“伏蒙圣恩，除臣龙图阁学士、知颍州，臣已于
今月二十二日到任讫者。”避嫌引疾，惭无国士之风；
揣分知难，粗守人臣之节。曲蒙温诏，遂假名邦。已见
吏民，惟知感怍。臣某。〈中谢〉“伏念臣早缘多难，无意轩
裳；晚以虚名，偶尘侍从。虽云时可，每与愿违。既未决
于归田，故力求于治郡。慈母爱子，但怜其无能；明君
知臣，终护其所短。自欣投老，渐获安身。”此盖伏遇太
皇太后陛下，慈俭临民，刚柔布政。参天地而有信，喜
怒不陈；体水镜之无心，忠邪自辨。致兹愚直，亦克保全。虽任职居官，无过人者；而见危授命，盖有志焉。